|  |  |  |
| --- | --- | --- |
|  | **Magyar Köztisztviselők, Közalkalmazottak és Közszolgálati Dolgozók Szakszervezete (MKKSZ)**  **1149 Budapest, Róna u. 87.**  **ORSZÁGOS VÁLASZTMÁNY** | **Telefon: 338-4002**  **E-mail: mkksz@mkksz.org.hu**  **Internet:** [**www.mkksz.org.hu**](http://www.mkksz.org.hu) |

**3/2023. (V. 20.) MKKSZ OV határozat** az MKKSZ konföderációs kapcsolatáról szóló Állásfoglalásról

Az MKKSZ Országos Választmánya Állásfoglalása az MKKSZ konföderációs kapcsolatáról

A Magyar Köztisztviselők, Közalkalmazottak és Közszolgálati Dolgozók Szakszervezete (MKKSZ) Országos Választmánya az Alapszabályban megállapított hatáskörében eljárva döntött arról, hogy az MKKSZ megszünteti tagságát a szakszervezetek együttműködési fóruma konföderációban.

Az MKKSZ azért távozik a SZEF-ből, mert

* véleménye szerint a SZEF nem szolgálja megfelelően a közszolgálati munkavállalók érdekképviseletét és így az MKKSZ célkitűzéseit, törekvéseit.
* Az MKKSZ elégtelenre értékeli a SZEF jelenlegi vezetőinek a 2019-2023-as ciklus időszaka alatt végzett munkáját.

- A SZEF konföderáció vezetői – a közszolgálati munkavállalók szempontjából különösen nehéz időszakban – magára hagyták az MKKSZ-t. Érdekvédelmi kezdeményezéseit folyamatosan visszautasították. Az országos érdekegyeztető fórumokon azoktól elhatárolódtak.

- A SZEF alapszabályában deklarált kötelezettségét megszegve a közszolgálati összefogást nem valósította meg.

- A SZEF korábbi gazdálkodási gyakorlatát öncélúan megváltoztatva megfosztotta a tagszervezeteket a konföderációs anyagi erőforrástól, támogatást semmilyen formában és mértékben nem biztosított.

- Saját kongresszusi határozatában foglalt Alapszabály módosítási kötelezettségét a vezetők elszabotálták.

- Az MKKSZ 2019-ben – a SZEF kongresszusi határozatában rögzített közös akaratnak megfelelően – partnerként jelentkezett a közmegegyezés helyreállítása érdekében. A SZEF új vezetése az MKKSZ tisztségviselők jószándékú kezdeményezésére agresszív, visszautasító, vádaskodó, támadó és megosztó magatartással reagált.

- A SZEF vezetés tevékenységét az egész ciklus alatt a kirekesztési szándék és a személyeskedés jellemezte.

Az Országos Választmány felhatalmazza:

- Az Elnökséget arra, hogy az MKKSZ SZEF konföderációs tagsága megszüntetésének időpontját és módját – a vonatkozó szabályok maradéktalan betartásával – önállóan határozza meg.

- Az Elnökség felhatalmazást kap arra is, hogy a jelenlegi konföderációs tagság megszüntetéséről és új együttműködés kialakításáról tárgyalásokat kezdeményezzen.

- A tárgyalások során vegye alapul fő programcélját, mely szerint:

- az MKKSZ célja és törekvése, hogy a jövőben is olyan konföderáció munkájában vegyen részt, vagy olyan konföderációhoz csatlakozzon és működjön együtt, amelynek vezetősége és tagjai a közigazgatási – közhatalmi érdekképviseletet felvállalja, nem érzi azt tehernek,

- kapcsolata van a munkáltatókkal, érdekelt az ágazati tagszervezetek taglétszámának növelésében,

- jogilag és gazdaságilag is megfelelően hatékonyan működik, pénzügyi forrásait valamennyi tagszervezetének tagjai számára biztosítja.

Az Országos Választmány kötelezi az Elnökséget

* arra, hogy az OV tagok mindenről folyamatos tájékoztatást kapjanak, és szükség esetén soron kívüli OV ülésen szülessenek meg a szükséges döntések.

Az Országos Választmány kijelenti

- változatlanul elkötelezettek vagyunk a szakszervezeti összefogás, együttműködés és szolidaritás eszméje és gyakorlata iránt. A SZEF tagság megszüntetése éppen azért történik, mert a SZEF ezt gátolja, és keressük azoknak a partnereknek a kapcsolatát, akik hasonlóan gondolkodnak.

- A SZEF Alapszabály most a SZEF vagyonát egynek és oszthatatlannak minősíti, de ha bármilyen változás történik ebben, akkor mi a SZEF tagságunk megszüntetésének időpontjában érvényes taglétszám aránynak megfelelően tartunk igényt a nekünk jogosan járó vagyonrészre.

- Az előzőekben leírtakra figyelemmel a SZEF következő tisztújító Kongresszusán az MKKSZ semmilyen SZEF tisztségre nem jelöl és nem támogat jelölteket.

- Mindaddig, amíg tagjai vagyunk a SZEF-nek addig a SZEF jelenlegi Alapszabályában rögzített kötelezettségeket (beleértve a tagdíjfizetést) teljesítjük.

Az Országos Választmány számít arra,

hogy az MKKSZ minden testülete és tisztségviselője megérti ennek a fontos döntésnek a lényegét, és támogatja annak megvalósítását.

Budapest, 2023. május 20.

**Boros Péterné sk.**

elnök